Хуралдааны дэлгэрэнгүй тэмдэглэл

Лхагва гараг (2007\*12\*12)

Монгол Улсын Их Хурлын 2007 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 12 дугаар сарын 12-ны өдөр /Лхагва гараг/-ийн хуралдаан 10 цаг 45 минутад Төрийн ордны \"В\" танхимд эхлэв.

Байнгын хорооны дарга, УИХ-ын гишүүн Т.Ганди ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 17 гишүүнээс 10 гишүүн ирж, 58.8 хувийн ирцтэй байв.

 Чөлөөтэй: Ч.Авдай, Ц.Баярсайхан, Я.Санжмятав, А.Цанжид, Б.Эрдэнэсүрэн.

 Өвчтэй: Д.Дондог

Тасалсан: К.Саираан.

Дэд хорооны даргад нэр дэвшүүлэх тухай

Хэлэлцэж буй асуудалтай холбогдуулан Байгаль орчны яамны Төрийн нарийн бичгийн дарга Ц.Шийрэвдамба, Сангийн яамны газрын дарга Ж.Жаргалсайхан, УИХ-ын Тамгын газрын зөвлөх Н.Тунгалаг, Н.Мөнхзэсэм, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон, Д.Лхагвабаяр нарын бүрэлдэхүүнтэй ажлын хэсэг байлцав

Мянганы хөгжлийн зорилтууд болон ядуурлыг бууруулах асуудлын дэд хорооны дарга, УИХ-ын гишүүн С.Оюун Гадаад хэргийн сайдаар томилогдсон тул тус дэд хорооны даргаар УИХ-ын гишүүн С.Ламбааг томилуулах тухай саналаа танилцуулав.

Т.Ганди: Монгол Улсын Их Хурлын чуулганы хуралдааны дэгийн тухай хуулийн 15.1, 15.5 дахь хэсэгт заасан болон Нийгмийн бодлого, боловсрол, соёл, шинжлэх ухааны байнгын хорооны 2007 оны 12 дугаар сарын 12-ны өдрийн хуралдааны шийдвэрийг үндэслээд ТОГТООХ нь.

Байнгын хорооны хуралдаанаар гишүүдийн олонхийн санал авсан УИХ-ын гишүүн Самбуугийн Ламбааг Мянганы хөгжлийн зорилтууд болон ядуурлыг бууруулах асуудлын дэд хорооны даргаар сонгосугай.

Дээрх төслийг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Уг асуудлыг 11.00 цагт хэлэлцэж дуусав.

Хоёр. Монгол Улсын Мянганы хөгжлийн зорилтын шалгуур үзүүлэлтийг шинэчлэн батлах тухай УИХ-ын тогтоолын төсөл /анхны хэлэлцүүлэг/

Хэлэлцэж буй асуудалтай холбогдуулан Сангийн яамны Эдийн засгийн нэгдсэн бодлогын газрын дарга Ж.Жаргалсайхан, Нийгмийн хамгаалал, хөдөлмөрийн яамны газрын дарга А.Аюуш, Байгаль орчны яамны Төрийн нарийн бичгийн дарга Ц.Шийрэвдамба, Үндэсний статистикийн газрын хэлтсийн дарга Д.Оюунчимэг, Сангийн яамны мэргэжилтэн О.Идшинрэнцэн, Мөнхцэрэн, Байгаль орчны яамны газрын дарга А.Энхбат, Эрүүл мэндийн яамны Мэдээлэл, хяналт - шинжилгээ үнэлгээний газрын мэргэжилтэн П.Оюунцэцэг, УИХ-ын Тамгын газрын зөвлөх Н.Тунгалаг, Н.Мөнхзэсэм, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон, Д.Лхагвабаяр нарын бүрэлдэхүүнтэй ажлын хэсэг байлцав.

Мянганы хөгжлийн зорилтын шалгуур үзүүлэлтүүдийг шинэчлэн батлах тухай УИХ-ын тогтоолын төслийн талаар ажлын хэсгийн ахлагч, УИХ-ын гишүүн С.Ламбаа танилцуулав.

Хэлэлцэж буй асуудлаар Байнгын хорооны дарга Т.Ганди үг хэлж, УИХ-ын гишүүн С.Ламбаа, Р.Нямсүрэн нар санал хэлэв.

Дээрх асуудлаар Засгийн газраас санал авах нь зүйтэй гэж үзэв.

Уг асуудлыг 11 цаг 15 минутад хэлэлцэж дуусав.

Гурав. Эрүүл мэндийн тухай хуульд нэмэлт, өөрчлөлт оруулах тухай хуулийн төсөл /эцсийн хэлэлцүүлэг/

Хэлэлцэж буй асуудалтай холбогдуулан Эрүүл мэндийн сайд Б.Бат-Сэрээдэнэ, дэд сайд А.Отгонболд, газрын дарга Б.Баярт, мэргэжилтэн Д.Амгалан, УИХ-ын Тамгын газрын зөвлөх Н.Тунгалаг, Нийгмийн бодлого, боловсрол, соёл, шинжлэх ухааны байнгын хорооны референт С.Цолмон, Д.Лхагвабаяр нарын бүрэлдэхүүнтэй ажлын хэсэг байлцав.

Байнгын хорооны дарга Т.Ганди, УИХ-ын гишүүн Л.Одончимэд нар хэлэлцэж буй асуудалтай холбогдуулан үг хэлэв.

УИХ-ын гишүүн С.Ламбаа тодруулж, Байнгын хорооны дарга Т.Ганди тайлбар хийж, УИХ-ын гишүүн Л.Одончимэд, Р.Нямсүрэн нар санал хэлэв.

Гишүүдийн ирц хүрэлцэхгүй, санал хураалт явуулах боломжгүй тул уг асуудлыг хойшлуулахаар тогтов.

Хуралдаан 11 цаг 40 минутад өндөрлөв.

Тэмдэглэлтэй танилцсан:

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

 ХОРООНЫ ДАРГА Т.ГАНДИ

 Тэмдэглэл хөтөлсөн:

 ХУРАЛДААНЫ НАРИЙН

 БИЧГИЙН ДАРГА В.ОЮУН

МОНГОЛ УЛСЫН ИХ ХУРЛЫН 2007 ОНЫ НАМРЫН ЭЭЛЖИТ

ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ

УХААНЫ БАЙНГЫН ХОРООНЫ 12 ДУГААР САРЫН 12-НЫ ӨДӨР

/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

 Т.Ганди: Боловсрол, соёл, шинжлэх ухааны байнгын хорооны 2007 оны 12 дугаар сарын 12-ны өдрийн хуралдаан ирцийн хувьд Ганди ирсэн байна, Авдай гишүүн гадаадад, Бат-Эрдэнэ гишүүн ирсэн, Батбаатар гишүүн одоо ирж байгаа. Баярсайхан гишүүн гадаадад, Гансүх гишүүн ирсэн, Ганхуяг гишүүн ирсэн, Дондог гишүүн өвчтэй, Ламбаа гишүүн ирсэн, Нямсүрэн гишүүн ирсэн, Оюун гишүүн ирсэн, Санжмятав гишүүн гадаадад, Саираан гишүүн ирж явна, Сүхбаатар гишүүн ирсэн, Одончимэд гишүүн ирсэн, Цанжид гишүүн гадаадад, Эрдэнэсүрэн гишүүн гадаадад байна. Ирцийн асуудал бүрдсэн учраас энэ асуудлаа эхэлье.

Хэлэлцэх асуудлаа өнөөдөр Засгийн газраас өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийн хийх ёстой.

Монгол Улсын Мянганы хөгжлийн сорилтын шалгуур үзүүлэлтүүдийг шинэчлэн батлах тухай УИХ-ын тогтоолын төсөл анхны хэлэлцүүлэг, бусад асуудлын хүрээнд Дэд хорооны даргын асуудал, зохион байгуулалтын асуудал байгаа юм.

Тийм учраас түрүүн хоёр, гурван гишүүн санал гаргаж байсан. Хурлаа нээсний дараа зохион байгуулалтынхаа асуудлыг урд нь оруулах уу, хойно нь оруулах уу гэдэг асуудлаа шийдээд явчихъя.

Хэлэлцэх асуудлаа дэмжье гишүүд ээ. За дэмжлээ.

Гансүх гишүүн түрүүн горимын санал гаргаад зохион байгуулалтынхаа асуудлыг эхлээд хийгээд өгөөчээ гэсэн байгаа. Тийм учраас өнөөдөр Нийгмийн бодлого, боловсрол, соёл, шинжлэх ухааны байнгын хорооны дэргэд ажилладаг дэд хорооны даргын асуудлыг шийдвэрлэе.

Улс төрийн намуудын зөвшилцлийн хүрээнд ярьсан асуудлаар Мянганы хөгжлийн зорилтууд болон ядуурлыг бууруулах асуудлын дэд хорооны дарга Оюун гишүүн Гадаад хэргийн сайдаар томилогдсон тул түүний оронд сонгох даргын асуудлыг оруулъя.

Оюун дарга эхлээд саналаа хэлчих.

С.Оюун: Баярлалаа. Мянганы хөгжлийн зорилтуудын дэд хорооны даргаар би Ламбаа гишүүнийг санал болгож байгаа юм. Анхнаасаа Мянганы хөгжлийн зорилтуудын УИХ-ын тогтоолын төслийг 2005 оны хавар санаачилж байсан, хамтран өргөн бариад батлуулалцаж байсан. Тэгээд дараа нь үүний хэрэгжилтийг хангах, ялангуяа үзүүлэлт, статистикийг нэгтгэх ажлын хэсгийн даргаар ажилласан. Одоо Мянганы хөгжлийн зорилтуудын тогтоолын төсөлд нэмэлт, өөрчлөлт оруулахтай холбоотой ажлын хэсгийг даргалж байгаа. Энэ асуудал дээр маш их анхаарлаа хандуулж идэвх санаачилга гаргадаг, энэ асуудлыг маш сайн мэддэг учраас Ламбаа гуайг санал болгож байна. Нэрийг нь дэвшүүлж байна.

Т.Ганди: Баярлалаа. Өөр нэр дэвшүүлэх хүн байхгүй. Асуух асуулт байна уу гишүүдээ байхгүй байна тиймээ. Оюун гишүүнд баярлалаа.

Энэ саналыг дэмжиж байгаа гишүүд гараа өргөх үү. Энд санал өгчихөөд гарсан хүмүүс Батбаатар гишүүн өгсөн, Гансүх гишүүн саналаа өгсөн байгаа, дээрээс нь Ганхуяг гишүүн саналыг дэмжиж байгаа гэж илэрхийлсэн. Ингээд ирцийн хувьд хангалттайгаар саналыг дэмжье гэж бодож байна. Тэгээд энэ Дэд хорооны даргыг сонгох тухай асуудал бол тогтоолоор шийдвэрлэгдэнэ.

Би тэгээд тогтоолын төслийг уншиж өгье. Тогтоолын төслөө дэмжээд батлаад гаргая.

Монгол Улсын Их Хурлын чуулганы хуралдааны дэгийн тухай хуулийн 15.1, 15.5 дахь хэсэгт заасан болон Нийгмийн бодлого, боловсрол, соёл, шинжлэх ухааны байнгын хорооны 2007 оны 12 дугаар сарын 12-ны өдрийн хуралдааны шийдвэрийг үндэслээд ТОГТООХ нь.

Байнгын хорооны хуралдаанаар гишүүдийн олонхийн санал авсан УИХ-ын гишүүн Самбуугийн Ламбааг Мянганы хөгжлийн зорилтууд болон ядуурлыг бууруулах асуудлын дэд хорооны даргаар сонгосугай.

Нийгмийн бодлого, боловсрол, соёл, шинжлэх ухааны байнгын хорооны дарга Ганди гэсэн байна.

Энэ төслийг дэмжиж байгаа гишүүд гараа өргөчих. За баярлалаа. Ингээд зохион байгуулалтынхаа асуудлыг шийдвэрлэлээ хэдүүлээ.

Энэ асуудалтай холбогдуулаад шууд Засгийн газрын гишүүн байгаа тохиолдолд Мянганы хөгжлийн зорилтын шалгуур үзүүлэлтүүдийг шинэчлэн батлах тухай УИХ-ын тогтоолын төсөл санаачлагчдын нэг, хуучин энэ дэд хорооны даргаар бас ажиллаж байсан Оюун гишүүн тогтоолын төслийнхөө хувьд танилцуулга хийчихээд гарах уу.

С.Оюун: Тогтоолын төслийг Ламбаа гуай танилцуулна. Ажлын хэсгийн дарга.

Т.Ганди: Ажлын хэсгийн дарга гэдэг утгаараа.

С.Оюун: Ажлын хэсгийн дарга Ламбаа гуай.

Т.Ганди: Нэмэлт өөрчлөлтийн хувьд өөр зарчмын зөрүүтэй санал тодотгож хэлэх юм байхгүй юү.

С.Оюун: Зарчмын зөрүүтэй санал байхгүй.

Т.Ганди: Баярлалаа Оюун гишүүнээ. Ингээд Ламбаа дарга танилцуулъя. Ажлын хэсгийн ахлагчаар ажилласан, хоёрдугаарт ажлын хэсэг дээр хичнээн удаа ажлын хэсгийн хуралдаан хийсэн юм бэ, ямар зарчмын өөрчлөлтүүд оруулсан юм бэ тэр онцлог талуудаасаа тайлбарлаад явчих. Хүлээж байгаарай.

Өнөөдөртөө байна шүү дээ яг энэ асуудалтай холбогдуулаад хэн хэн ирсэн байна асуултад хариулах, Мянганы хөгжлийн сорилтын юман дээр бүгдээрээ байна уу. Ажлын хэсгийн гишүүд ирсэн байна. Ийм ийм улсууд ирсэн юм байна шүү дээ.

Чинзориг сайд алга уу. Мишигжав алга уу, Жаргалсайхан -Сангийн яамны Эдийн засгийн нэгдсэн бодлогын газрын дарга, Г.Чулуунбаатар хайчсан бэ, Аюуш - Нийгмийн хамгааллын яамны газрын дарга, Мягмар - Байгаль орчин, хот байгуулалтын барилга орон сууцны зохицуулалтын газрын дарга ирсэн байна. Шийрэвдамба -Байгаль орчны яамны Төрийн нарийн бичгийн дарга ирсэн байна. Оюунчимэг- Үндэсний статистикийн газрын хэлтсийн дарга, Идшинрэнцэн ирсэн байна - Сангийн яамны мэргэжилтэн, Мөнхцэрэн ирсэн байна - Сангийн яамны мэргэжилтэн, А.Энхбат - Байгаль орчны яамны газрын дарга, Нэргүй - Байгаль орчны яамных, Оюунцэцэг - Эрүүл мэндийн яамны Мэдээлэл, хяналт - шинжилгээ үнэлгээний газрын мэргэжилтэн ийм улсууд орж ирсэн юм байна шүү.

Ламбаа дарга танилцуулчих.

С.Ламбаа: Эрхэм гишүүдийн амрыг эрье.

Монгол Улсын Мянганы хөгжлийн зорилтын шалгуур үзүүлэлтүүдийг шинэчлэн батлах тухай УИХ-ын тогтоолын төслийн талаархи зарчмын зөрүүтэй саналуудын талаар би та бүхэнд товчхон танилцуулъя. Гишүүдэд материал тарсан. Ажлын хэсгийнхэн нэлээд сайн үзэж байгаа.

Энэ тогтоолд Монгол Улсын Мянганы хөгжлийн сорилтын шалгуур үзүүлэлтийг шинэчлэн батлах тухай гэж Засгийн газар оруулж ирсэн. Ажлын хэсэг бол энэ тогтоолд өөрчлөлт оруулах болон тогтоолын хавсралтыг шинэчлэн батлах тухай гэсэн ийм нэртэй болгож гаргахгүй бол болохгүй байгаа юм.

Бид нэг ийм л юу яаж байгаа л даа. Бүх яамдуудын саналыг ажлын хэсэг аваад ажлын хэсэг бөөнөөрөө цуглаж байгаад, ер нь бид 6, 7 удаа цугласан. Яамдуудын юмнууд эргэж буцаж нэлээд засагдаж янзлагдсан. Засаж байгаа тоонууд нь 2006 оны тоонуудыг яг өнөөдөр статистикийн тоо баримтаар гарчихсан байгаа. Үндсэн үзүүлэлтүүдийг нь тавьсан. Зарим үзүүлэлт нь 90 он байхгүй, зарим нь 2000 он байхгүй байсныг 90 он байхгүй бол нойллочихсон. Яагаад гэвэл жигдлэх үүднээсээ. Ер нь бид нарын яг энэ өөрчлөлт оруулж байгаа санал хураалгана гэж оруулж ирж байгаа ажлын хэсгийн санал 49 санал байгаа. Найруулгын шинжтэй З санал байгаа. Тэгэхдээ энийг бүгдийг нь хураалгах шаардлага байхгүй гэж бодож байгаа.

Яагаад вэ гэхээр яамдуудтай нэлээд сайн тохирсон учраас. Харин би нэг зүйлийг тодруулахад гишүүдэд тараасан энэ материал дээр өчигдөр Сангийн яамны улсуудтай уулзаад Нийгмийн хамгаалал, хөдөлмөрийн яамнаас ирсэн саналуудыг нэгтгэж үзэж байгаад тэр 16-24 насны залуучуудын ажилгүйдлийн түвшинг яамных нь саналаар авъя. 3.0 гэснийг 2 болгоё, Эрүүл мэндийн яамнаас ирсэн саналыг хүлээж авах боломжгүй гэж өчигдөр үзсэн. Яагаад вэ гэхээр үзүүлэлтээ дандаа бууруулсан байгаа.

Тийм учраас Засгийн газраас оруулж ирсэн саналаар нь шууд явъя гэж өчигдөр зарчмын хувьд ажлын хэсэг тохирсон.

Жишээлбэл ганцхан эрүүл мэндийн, мэргэжлийн ажилтан эх барьсан төрөлтийн хувийг 2006 онд 99.7 байхад Эрүүл мэндийн яам 99.8 болгоё гээд байгаа юм л даа. Энийг бол Засгийн газар 100-гаар оруулж ирсэн. Тийм учраас тэр 100-гаар нь явъя. Жишээлбэл сүрьеэ өвчний өвчлөлтийн түвшин 100000 хүн тутамд гэхэд 2006 онд 186.9 байгаа юм. Гэтэл 2015 онд 159 болгоно гээд Эрүүл мэндийн яам энэ үзүүлэлтийг хэлээд байгаа юм. Засгийн газар 100-гаар оруулж ирсэн учраас энэ үзүүлэлтийг нь 100-гаар явъя. Мөн шүд цоорох өвчний тархалтыг Засгийн газар 40 гэж оруулж ирсэн. Эрүүл мэндийн яам 78 болгоё гэж байгаа юм. Гэтэл үнэн хэрэг дээрээ 2006 онд 80.1 байгаа байхгүй юү. Гэтэл 7 жилийн дараа ганцхан функтээр буух гэж байгаа юм, 2 функт. Тийм учраас энийг тэр 40-өөр нь явуулъя. Засгийн газрын саналаар нь явуулъя.

Шүд цооролтын цоорлын эрчим гээд байж байгаа юм. Энийг 2.1 гэж Засгийн газар оруулж ирсэн. Эрүүл мэндийн яам 4.3 гээд байгаа юм. Энэ хуучин 2006 онд 4.6 байгаа байхгүй юү. Тэгэхээр 0.3-хан хувиар өөрчлөхөөр оруулж байгааг нь болиод Засгийн газрын 2.1-ээр явъя гэж өчигдөр зарчмын юун дээр, энэ дээр л өөрчлөлт орсон. Бусад нь ажлын хэсгээс оруулж ирсэн саналаар байгаа.

Энд нэг зүйлийг хэлэхэд хуучин тогтоолын үзүүлэлтийн юунаас буурсан юм байхгүй. Манай гишүүд мэдэж байгаа шүү дээ. Ерөөсөө 24 үзүүлэлт байсныг, шалгуур үзүүлэлт байсныг 48 болгож л үзүүлэлтийнхээ түвшинг өөрчилж байгаа. Үг, найруулгын хувьд бол засвар орсон учраас бид нарын санал хураалгах юмнууд маш их болчихоод байгаа юм л даа. Жишээлбэл төслийн зорилтын 2-ын 2 дахин гэснийг 6 дахин гэж өөрчлөх гэдэг юутай холбогдоод байна вэ гэхээр зорилго дээрээ 2 дахин, гээд биччихсэн мөртлөө шалгуур үзүүлэлт дээд талын 2 дахин хоёр зөрчихөж байгаа байхгүй юү. Шалгуур үзүүлэлт дээрээ 6 дахин буурчихаад байгаа мөртлөө дээд талд нь зорилго дээрээ 2 дахин гээд биччихсэн байгаа. Тийм учраас нөгөө хоёроо зургаа болгож шалгуур үзүүлэлтийнхээ хүснэгттэй тохирч байгаа юм. Ийм ийм өөрчлөлтүүдийг хийсэн. Зарчмын хувьд та бүхэн яаж хэлэлцэх эсэхийг нь эхлээд шийдэх байх. Зүгээр ажлын хэсгээс орж байгаа зарчмын санал байгаа.

Ер нь тогтоолд өөрчлөлт ороогүй байсан, энэ тогтоол дээр нэг заалт нэмье, заалт юу байх вэ нэгдүгээр заалтаа жаахан өөрчилье. Мянганы хөгжлийн зорилтуудыг аймаг, нийслэл, бүсийн хэмжээнд тодорхойлж Засгийн газрын үйл ажиллгаааны хөтөлбөр, эдийн засаг, нийгмийг хөгжүүлэх жил бүрийн үндсэн чиглэл болон цаашид батлан гаргах хөгжлийн баримт бичгүүдэд тусган шаардагдах хөрөнгийг улсын болон орон нутгийн төсөвт төсөвлөж, төлөвлөж үе шаттайгаар хэрэгжүүлэх ажлыг зохион байгуулах гэж найруулъя гэж байгаа юм.

Энэ найруулгыг хийх шаардлагатай байгаа юм.

Хоёрдугаар асуудал нь тогтоол дээр ийм санал байгаад байгаа юм. Энэ Үндэсний статистикийн газраас тавьж байгаа юм. Манай гишүүд энэ дээр ярина биз. Мянганы хөгжлийн зорилтын энэ үзүүлэлт, арга зүйг боловсронгуй болгох, хэрэгжилтийн үзүүлэлт бүрээр дүгнэх, хяналт тавих, холбогдох мэдээллээр төрөлжсөн болон тусгайлсан санг улсын хэмжээнд болон нийслэл аймгийн түвшинд цогц байдлаар бүрдүүлж байнгын ажиллагаатай болгох ажлыг эрхлэн гүйцэтгэх чиг үүрэг бүхий орон тооны нэгжийг Үндэсний статистикийн газар байгуулж санхүүжилтийг Засгийн газар зөвшөөрөх гэсэн ийм зарчмын хоёрхон л юм байгаа заалтан дээр.

Т.Ганди: Ламбаа гишүүнээ ингэе. Хэлэлцүүлгийнхээ түвшинд энэ гурав, дөрвөн байнгын хороо зэрэг хуралдаад байгаа учраас анхаарал төвлөрч өгөхгүй байна. Танай ажлын хэсэгт маш их найдаж байна. Гэхдээ нэг ийм зүйл дээр анхаарал тавих ёстой. Юу юм бэ гэхээр зарчмын зөрүүтэй шалгуур үзүүлэлт, индикаторуудыг үнэндээ Засгийн газраас оруулж ирсэн зүйл, ажлын хэсэг дээр ярьсан зүйл, энэ хоорондоо яаж шийдвэрлэх вэ гэсэн хоёр, гуравхан зүйлийнхээ хүрээнд яриад авчихъя саяных шиг.

Хоёрдугаарт тэр Эрүүл мэндийн яамнаас үзүүлэлтүүдийг буулгасан гэсэн үзүүлэлтүүд байна шүү дээ тэрийгээ түүгээд энэ хоёр багц зарчмын зөрүүтэй саналуудаар санал хураалгаад ер нь хуулин дээр бид нар тэгдэг шүү дээ. Тэгээд дараа нь найруулгынх нь юман дээр сайн нягталж үзье ажлын хэсэг. Тэгээд хэлэлцүүлгийнхээ түвшинд оруулъя тэгэх үү хэдүүлээ. Ерөөсөө тэгэхгүй бол наадах чинь учир утгагүй олон зүйл яригдаад, ажлын хэсэг зургаа, долоон удаа хуралдчихсан, үндсэндээ бол дэд хорооны зүгээс бүх асуудлыг бэлтгээд ороод ирчихсэн зүйлийг дахин дахин тайлбарлаад ажлын хэсгийн үйл ажиллагааны явцыг тайлбарлаад байх шаардлагагүй гэж үзэж байна.

Тийм учраас яг гурав, дөрвөн эрүүл мэндийн үзүүлэлтүүдийг Засгийн газраас доошоо буулгасан хэд хэдэн үзүүлэлт байна. Ажлын хэсэг яагаад дээшлүүлж тавьсан юм бэ гэдэг шалтгаанаа тайлбарлачих. Хоёрдугаарт шалгуур үзүүлэлтүүдийнхээ тоон үзүүлэлттэй зөрж байгаа зүйлээ тайлбарлачих. Тэгээд асуулт асуугаад асуухгүй бол Засгийн газрынх нь саналаар оруулъя гэсэн ажлын хэсгийн саналыг дэмжээд л гаргая. Тэгье Ламбаа товчхон.

С.Ламбаа: Зүгээр ер нь их түвэгтэй л байгаа юм л даа. Яагаад вэ гэхээр энэ Засгийн газраас өргөн барьсан хууль, бидний ажлын хэсгээс өөрчлөөд оруулж ирж байгаа хоёр чинь одоо бид нарын саналын томъёолол гээд биччихсэн байгаа энэ 49 юм чинь цөм өөрчлөгдөж байгаа юм. Тэгэхээр Их Хурлын гишүүд чинь шинэчилсэн бид нарын энэ юм тардаггүй засвар хийсэн нь. Нөгөө хуучин өргөн барьсан байгаа. Жишээлбэл улс төр, бид нар чинь ингэж байгаа шүү дээ. Би ганцхан жишээ хэлчихье.

Төслийн зорилт 20-ын экспортод өрийн үйлчилгээний эзлэх хувь гэсэн шалгуур үзүүлэлтэд 1990 он 21.4 /91/ гэж, 2000 он 4.4 гэж тус тус нэмэх гэж байгаа юм. Ингэхгүй бол болохгүй л болчихоод байгаа байхгүй юү. Үзүүлэлтүүдийнх нь харьцах харьцаанууд. Тэгэхээр энэ өргөн барьсан юмнаасаа өөрчлөгдсөн юмнуудаа бид яах ёстой юм бэ. Цөмийг нь санал хураах ёстой болчихоод байгаа байхгүй юү.

Т.Ганди: Энэ чинь хэлэлцэх эсэх асуудал байгаа тиймээ.

С.Ламбаа: Үгүй нэгдүгээр хэлэлцүүлэг.

Т.Ганди: Анхны хэлэлцүүлэг байгаа тиймээ.

С.Ламбаа: Байнгын хороо энийг зөвшөөрнө гэх юм бол би энэ доод талд нь УИХ-ын ажлын хэсгийн Их Хурлын гишүүдийн нэрийг тавиад чуулган руу орно гэсэн үг шүү дээ. Тэгээд заавал бүгдээрээ хураагдана. Тэгж байж энүүн дээр өөрчлөлт орно.

Бид нар энд товчлоно гэдэг нь юу гэсэн үг вэ гэхээр ерөнхийдөө ажлын хэсгийн энэ юуг зөвшөөрч байна гэх юм бол бүхэлд нь зөвшөөрөөд цаана нь ажлын хэсэг Жаргалсайхан дарга, Үндэсний статистикийн дарга, газрынхаа дарга нартай сууж байгаад эргэж магадлаад тэгээд энэ юунуудынх нь доогуур УИХ-ын гишүүдийн нэр тавигдаж чуулганд орно шүү дээ заавал.

Ажлын хэсэг гэж ордоггүй. Жишээлбэл оръё гэсэн Одончимэд гишүүн, Нямсүрэн гишүүн орно гэх юм бол гишүүдийнхээ нэрийг тавьчихна.

Өнөөдөр яг хураалгаж шийдэх юм нь тогтоолын хоёр заалт л гэсэн үг шүү дээ Байнгын хороон дээр заавал.

Т.Ганди: Ламбаа гишүүнээ ийм юмыг бас ингэж яримаар юм шиг байна. Дөрөв, таван эрүүл мэндийн үзүүлэлтүүдийг арай жаахан Засгийн газраас өргөн барьсан хэмжээнээс доошлуулж оруулж ирсэн, ажлын хэсэг найруулгын шинж чанартай гээд орхихоосоо илүүгээр сая хуулийн зөвлөхүүд ярьж байна л даа. Үндсэндээ нэмэлт, өөрчлөлт гэхээсээ шинэчлэн найруулсан шинж чанар руу орчихсон. Ийм тохиолдолд дэг зөрчигдөж магадгүй учраас Засгийн газраас тодорхой төсвийн юутай нь хамааруулсан эргэж нэг товч тайлбар юмуу, санал юмнуудыг нэмж авмаар юм байна. Яагаад вэ гэхээр төсөв хэлэлцэгдээд батлагдчихлаа. Бүх салбаруудын юунууд бол арай өөрчлөлттэй гарсан, үндсэн чиглэлийн хувьд ч гэсэн тэгмээр юм байна. Тэгэхгүй болохоор ажлын хэсгийн дарга, Байнгын хороон хоёрын ерөнхий үзэмжээр шийдэгдчих юм бол энэ шинэчилсэн найруулга, тогтоол өөрөө тэр чигээрээ өөрчлөгдсөн тохиолдолд наадахь чинь чуулган дээр дэмжлэг авахгүй л юм байна даа.

С.Ламбаа: Эсвэл ингэж болно л доо.

Т.Ганди: Энийгээ хойшлуулаад.

С.Ламбаа: Ингэж болно л доо. Өнөөдөр энийгээ бичээд албан бичиг болгоод Баяр Ерөнхий сайдын нэр дээр ажлын хэсэг одоо ийм юманд орлоо. Энэ үзүүлэлтүүдийг яг ингээд хийчихээр Засгийн газар зөвшөөрч байна уу гээд тэгээд зөвшөөрлөө өгчих юм бол Засгийн газрын санал болоод ороод явчих байхгүй юү.

Т.Ганди: Тийм тийм.

С.Ламбаа: Санал хураалт биш болоод явчихна шүү дээ.

Т.Ганди: Тэгвэл илүү процедур их хөнгөрнө.

С.Ламбаа: Энийг хураана гэхэд хэцүү. Би тэгвэл шинэчилсэн найруулга болгож оруулж ирэх шаардлагатай боллоо. Ийм учраас энэ дээр саналаа өгнө үү, энийг Засгийн газар дахиад УИХ-д яг энэ дагуу өргөн барина уу гэсэн ийм саналыг таны гарын үсэгтэй бичиг явуулъя.

Т.Ганди: За тэгье.

С.Ламбаа: Байнгын хороо ингэж шийдээд байна гээд.

Т.Ганди: Тогтоолд нь өөрчлөлт тэр аяараа орж байгаа учраас энэ асуулт нь эргэж ярилцах ёстой байгаа учраас хавсралт тайлбарыг ирүүлнэ үү гэсэн байдлаар өгүүлье тэгэх үү. Тэгэхгүй бол зарчим өөрчлөгдөөд.

Нямсүрэн гишүүн юм хэлэх гэж байна уу. Нямсүрэн гишүүн.

Р.Нямсүрэн: Энэ их ярвигтай асуудал юм шиг байгаа юм. НҮБ-ын л заавар, чиглэлээр ч гэх юмуу уялдаж байгаа ийм ажил юм болов уу гэж би ойлгож байгаа юм. Тэгээд яах вэ ер нь яам, салбаруудын гарсан тоо өөр байдаг, статистикийн газрын гаргадаг тоо нэг өөр байдаг, энэ тоонуудаа цэгцлээд он, оноор нь зорилтоо тодорхойлж байгаагаараа ач холбогдолтой байх л даа. Энэ тоонууд дээр ерөөсөө их эргэж хармаар, хүн үнэмшмээргүй юмнууд зөндөө байгаа шүү дээ. Энийгээ ажлын хэсэг дээр чухам яаж судалж үзэж нэгтгэсэн юм бол. Би жишээ хэлье л дээ.

Зорилт 14-ийн ойт нутгийн эзлэх хувь гээд байж байгаа юм л даа. 90 онд 7.8 байсан, 2006 онд манай ажлын хэсэг 8.7 болгосон байгаа юм л даа. Энүүн шиг худлаа юм байхгүй шүү дээ. Монголын ой бол хорхой шавьжинд идэгдэж түймэрт шатаад устаж дуусаад байхад 90 оноос хойш монголын ой өссөн гэж ингэж бие биенээ хуурч болохгүй шүү дээ. Би нэг л жишээ хэлж байна.

Тэрний дараагийн нэг үзүүлэлт бол Улаанбаатар хотод гэдгийг нь аваад хаячихаж байгаа юм шиг байна тэгэхээр болдог юм болов уу. Нэг хүнд оногдох нүүрс хүчлийн давхар ислийн ялгаралт 90 онд 11.52 тн байсан, 2006 онд 5.75 тн болсон. Энэ үнэн үү нөхөд. Энэ Улаанбаатарт байгааг утааг хар л даа. 90 онд энэнээс бага байсан гэж би бодож байна. Ийм ийм бодитой биш юмнууд энэн дотор чинь зөндөө байгаад байна шүү дээ энийгээ яах юм бэ. Ийм худлаа юм хийж бид өөрсдийгөө болон ард түмнийг, энэ нь бодвол цаашдаа олон улсын байгууллагад, НҮБ-д очих юм байлгүй дээ. Ингэж хуурч болохгүй шүү дээ. Ийм юмнуудаа цэгцэлж байж үг үсгийн найруулга, хэрэгтэй хэрэггүй юмаа ярих ёстой байхгүй юү.

Тоо бол их бодит ухагдахуун шүү дээ. Их бодитой зүйл тоо бол. Энэ бодит зүйлийг нь худлаа хэлчихээд тэгээд ингээд яриад байж болохгүй. Тэгээд би зарим юмыг нь ойлгохгүй л байна л даа.

Бодоод байхад хэвлэл, мэдээллийн эрх чөлөө гэж 22 зорилтод байж байгаа. 2000 онд 31 байсан, 2015 онд 25 болгоно гэж. Энэ буурах ёстой үзүүлэлт юмуу. Жишээ нь энийг яах юм бэ. Бид хэвлэл, мэдээллийн эрх чөлөөгөө өндөрсгөх, энэ 4 дэх засаглалыг сайжруулах тухай ярьж байхад 2000 онд 31 гэсэн индекс тоон үзүүлэлт байсан бол 2015 онд 25 болгоно гээд биччихсэн байгаа юм л даа. Тэр 22 дугаар зорилт дээр байгаа юм. Хэвлэл, мэдээллийн эрх чөлөө гээд. Тэрний дээд тал дээр одоо 2006 онд 296 байсан чинь 2006 оноос хойш 2007 онд Жимобиль, Юнител эд нар өсөөд ерөөсөө үүрэн телефоны хэрэглэгчдийн тоо өсөөд байгаа шүү дээ. Тэгэхэд 2015 онд 350 байна гэж байна шүү дээ. 296-гаас 350 гэдэг чинь 60-ханаар өсч байна. Энэ бол 500 хүрнэ гэж би багцаалж бодож байна шүү дээ бүр доод тал нь.

1000 хүнд оногдох утас. Өнөөдөр ер нь бусад найруулга, тэр шинэчилсэн найруулсан ч байна уу, шинээр гаргасан ч байна уу тогтоолын агуулгыг өөрчилсөн, нэр хаягийг өөрчилсөн тухай яриад байх хэрэггүй. Над ийм санал байна.

Т.Ганди: Ламбаа гишүүнээ энэ гишүүдийн ярьж байгаа зүйл бол анх өргөн барьчихсан төсөл маань өөрөө 60-аас дээш хувь нь өөрчлөгдчихсөн тохиолдолд шинэчилсэн найруулсан болдог шүү дээ. Тэгээд энэ мэт дахиад он жилийн өөрчлөлтийн асуудлынх нь юмыг шинэчилсэн тоо баримт, статистик эд нар ороогүй тохиолдолд хэлэлцэхэд их хүндрэл учирч байна гэдгийг ганц хоёр жишээгээр авна. Тэгээд Ерөнхий сайд, Засгийн газарт энэ асуудлаар шинэчилсэн тайлбар ирүүлнэ гэсэн юман дээрээ л явуулчихъя за юү. Тэгэхгүй болохоор танай ажлын хэсэгт хангалттай бүрэлдэхүүн орсон. Энэ орхигдсон салбарын төлөөлөл бараг байхгүй. Тийм учраас эд нар чинь байгаа 2006 оны үзүүлэлтээр авсан юмуу, 2005 оны, сүүлийн хоёр жилээр л авч байгаа шүү дээ ерөнхий дунджаас. Тэгээд энэ Ерөнхий үзүүлэлтүүдийг дандаа жигнэсэн дунджаар авсан юм шиг байна лээ.

Тийм учраас энийгээ шалгуур үзүүлэлтүүдийг эргэж харахгүй бол ерөөсөө шинэ Засгийн газрын бодлогын хувьд ч гэсэн асуудлыг юу гэж үзэж байна вэ гэсэн бичиг явуулъя даа тэгэх үү. За тэгье.

С.Ламбаа: Би зүгээр нэг тайлбар өгчихье. Тэр ойт нутгийн эзлэх хувь 90 онд 7.8, 2000 онд 8.5, 2006 онд 8.7, 2015 онд 9.0. Хуучин 7.7 байсан байхгүй юү 2006 онд, Засгийн газрын юунд. Гэтэл одоо яг Үндэсний статистикийн гаргаад зарлачихсан 2006 оны гүйцэтгэлүүдийн тоог авахаас өөр аргагүй болж байгаа байхгүй юү 8.7. Тэгээд энэ 8.7 нь одоо манай Байгаль орчны яамнаас албан ёсоор ирүүлж байгаа тоо. Ингээд зөрөлдөөд байгаа байхгүй юү.

Тэр арын хэвлэлийн эрх чөлөө эд нар чинь сайжирч байгаа үзүүлэлт нь л дээ. 15 руу явж байгаа нь. Өөрөөр хэлбэл дэлхийн байгууллагаас гаргасан барьерууд нь, өөрөөр хэлбэл багасах ёстой үзүүлэлт юм байгаа юм.

Яагаад вэ гэвэл жишээлбэл төдөөс төд байвал тийм, төдөөс төд байвал тийм, төдөөс төд байвал тийм гээд заачихсан харьцуулсан үзүүлэлт байхгүй юү. Тэгэхээр энэ 15 руу орж байж тэр нөхцөл нь хангагдахаар болж байгаа үзүүлэлт. Иймэрхүү юмнууд байгаад байгаа юм. Энэ дээрээ бид нар ер нь тайлбарууд хийх ёстой юм байна шүү.

Т.Ганди: Тэгэхдээ ийм юм байна Ламбаа гишүүнээ. Манай Нямсүрэн гишүүн ч гэсэн. Ер нь манай энэ яамныхан байна, Статистикийн газрынхан байна. Олон хууль хэлэлцээд ярилцаж байх завсар гардаг нэг зөрчил юу юм бэ гэхээр яам, агентлаг, Үндэсний статистикийн газрын гаргаж байгаа тоон үзүүлэлтүүд өөрсдөө ерөөсөө нэгдмэл байж чаддаггүй. Энэ тоон үзүүлэлтээ цуглуулж дүгнэлт хийх аргачлал нь өөрсдөө нэгдмэл байж чаддаггүй юмуу хайшаа юм бэ яамны гаргаж өгсөн тоо, Статистикийн газрын гаргаж өгсөн тоо хоёр ямагт зөрж зөрчил үүсгэж байдаг. Энэ дээр их анхаарах ёстой юмаа. Яаж нэгдмэл үзүүлэлттэй болох юм бэ. Ямар шалгуур үзүүлэлтийг яам, Үндэсний статистикийн газар хүлээн зөвшөөрөх юм бэ. Энэ асуудлыг бодлогын түвшинд ерөөсөө анхаарахгүй бол тэгээд төрийн, яг хууль тогтоох байгууллагын үйл ажиллагаанд хамгийн хүндрэл учруулж байгаа юм энэ шүү дээ.

Есөн жорын үзүүлэлтээр гаргачихсан ийм тоонуудаа яриад өөр өөрийнхөөсөө. Жишээлбэл би Эрүүл мэндийн яамны хувьд гаргаж ирсэн саяны юу чинь Статистикийн газрын гаргаж ирсэн тоон үзүүлэлтээсээ зөрөөд ажлын хэсэг дээр маргаан дэгдээгээд л ийм юм болж байгаа юм. Тэгэхээр энэ дээр анхаарах ёстой шүү. Оюунчимэг дарга тэрийг нэлээд анхаарч ажиллахыг хичээ.

С.Ламбаа: Ажлын хэсгийнхэн бол зөвшөөрч байгаа биз дээ. Ер нь шинэ Засгийн газар руу дахиад нэг явуулаад нэг санал аваад.

Т.Ганди: Энэ асуудлыг цэгцлээд энэ захидлыг яаралтай хугацаанд санал авахуулахаар энийг хойшлуулъя. Ерөнхийдөө мэдээж хэрэг энэ хэлэлцэх асуудлыг шийдвэрлэнэ. Энэ 12 дугаар сардаа багтааж энэ асуудлаа шийдвэрлэж Байнгын хороо оруулж ирнэ. Хамгийн гол нь ажлын 7 хоногийн хугацаанд та бүхэн шинэ Засгийн газрын бодлого, үзүүлэлтийн хүрээнд юу гэж бодож байна вэ тайлбар ирүүлнэ үү гэдэг юмаа л яая.

С.Ламбаа: Би ганцхан зарчмын юм хэлэх үү. Ер нь энэ Мянганы хөгжлийн зорилт нэг сонин, ямар сонин билээ. Мянганы хөгжлийн зорилт Мянгуужингийн үлгэр гээд Дээдсийн хүрээлэн. Энэ талаар л яригдсан бүх юмыг маргааш нь нэг нийтлэл болгоод бичээд байгаа л даа. Нэг л хүн бичээд байгаа юм.

Т.Ганди: Ойлгохгүй л байгаа байх.

С.Ламбаа: Хоёрдугаарт сая Сүхбаатар гишүүн гарахдаа хүртэл энэ үлгэр сонсоод яадаг юм бэ гээд гарлаа л даа. Ийм агуулгаар НҮБ-аас гаргасан юмны дагуу юмаа янзлах гэж явж байгаа юмыг ийм байдал руу оруулах юм бол энэ утгаа алдана шүү. Энэ 2015 онд, одоо цогц бодлогын 2021 оны зорилт. Эд нар чинь уялдаж байгаа шүү дээ. Бид нар энэ тоонуудыг нь өөдтэй болгоод өгчих юм бол харин ч 2021 он хүртэл цогц бодлогыг хэлэлцэхэд нэлээд дөхөм болно гэж. Энэ дээр байнгын хороо анхаарах байх, анхаарлаа хандуулж байхгүй бол болохгүй.

Т.Ганди: Энэ дээр хатуу, энэ индикаторуудыг өөрчилье, Мянганы хөгжлийн зорилтыг биелүүлэхэд Монгол Улс НҮБ-ын гишүүн улс орны хувьд Үндэснийхээ хэмжээнд ийм бодлого боловсруулна гээд үүрэг авчихсан. Тэр чиглэл рүүгээ л явж байна. Нэг, хоёр хүний үзэл бодол, үзэл бодлоо илэрхийлэх арга энүүнд автаад байх юм байхгүй. Төрийн бодлого энэ чигээрээ явна. Ингээд шийдлээ.

Дараагийн асуудал руу орчихъё гишүүд ээ. Яагаад гэвэл хоёр, гурван байнгын хороо яагаад байна, тэр рүү оролцох шаардлага бас байна.

Эрүүл мэндийн тухай хуульд нэмэлт, өөрчлөлт оруулах тухай хуулийн төсөл эцсийн хэлэлцүүлгээ хийгээд авъя.

Бусдыг нь бүгдийг дууд. Энэ дээр яриадахъя. Ганц юм байна.

Эцсийн хэлэлцүүлгийн тухайд бол гишүүд саналаа өгчихөөд гарсан. Дэмжиж байна гээд.

Тэгэхдээ нэг зүйл байна. Энэ ажлын хэсгийн ахлагч хэн байсан билээ. Ийм нэг юм байгаа юм. Түрүүний миний яриад байсан, манай Одончимэд ч бас яриад байсан. Ерөнхийдөө эцсийн хэлэлцүүлэг, Одончимэд гишүүн түрүүн яг миний санаатай санал нэг байна лээ. Баяр дарга энэ дээр тайлбар өгөөд тэгээд энэ зарчмын хувьд санал хураалгаад дэмжчихье.

Жишээл энэ Баяр даргаа хар. 17.3.1 байгаа. Та нар хараарай.

Өрх, сум, тосгон, сум дундын эмнэлэгт эхний жил, миний суурь хуулийг аваад ир дээ.Баярсайхан ажлын хэсэг төлөөлөөд ороод ирчихлээ. Ингэе.

17.3.1-т өрх, сум, тосгон, сум дундын эмнэлэгт эхний жил, аймгийн зэрэглэлтэй хот, аймаг, хот, дүүргийн нэгдсэн эмнэлэг, дүүргийн Эрүүл мэндийн төв, бүсийн оношлогоо, эмчилгээний төв, нүүрс, ам, судлал, уламжлалт анагаах ухааны чиглэлээр хувийн хэвшлийн эмнэлэгт хоёрдахь жилдээ тус тус дадлагажигчаар ажилласан, мэргэжлийн шалгалт өгч тэнцсэн их эмч гэж байгаа юм. Тэгэхээр энүүн дээр гишүүд ээ. Бид эрүүл мэндийн хууль гаргахдаа энэ алслагдсан өрх, сум, тосгон, сум дундын эмнэлэгт эмч нар, боловсон хүчнийг тогтоон барьж ажиллах бодлогын хүрээнд З том ерөнхий төрийн бодлогын дэмжлэг үзүүлсэн.

1. Тодорхой хугацаагаар ажилласан эмчийг эмчлэх эрхийг нь төр олгоё гэж тийм биз.

2. 3-аас доошгүй жил ажилласан эмчид төгсөлтийн дараахь нарийн мэргэжлийн сургалтад хамрах энэ хөнгөлөлтийг бий болгож өгье гэж. Иймэрхүү юмнуудыг бид суурь хуулиараа бид нар дэмжчихсэн байхад дахиад энэ нэмэлт, өөрчлөлтийн хуулин дээрээ суурь хуультайгаа зөрчилсөн логикоор ийм юм оруулж ирж байгаа нь буруу байгаа юм. Тэгэхээр энийг тайлбарлаж янзлуулахгүй бол эсвэл дадлагажигч эмийг туслах эмч болгож орж ирээд, эсвэл суурь хуулин дээрээ төрийн хөнгөлөлтийн асуудлуудыг шийдчихсэн байхад дахиад энэ мэргэжлийн шалгалт өгсөн их эмч гээд оруулаад ирдэг маань анхны суурь хуулийн төрийн хөнгөлөлтийн асуудал ерөөсөө утгагүй болчихож байгаа байхгүй юү. Энүүн дээр санал, бодлоо хэлэлцээд ярилцъя хэдүүлээ.

Л.Одончимэд: Одоо энэ дадлагажигч нар нь зөвхөн хөдөө орон нутгийн эмнэлэгт багтахаа болиод, би энэ хуулиас ингэж ойлгож байгаа шүү дээ. Тэгээд энэ дүүргийн эмнэлэг, өрхийн эмнэлэгтээ дадлагажигч нарыг ажиллуулах, хувийн эмнэлэгт ч гэсэн ажиллуулъя. Тэгж байж дадлагажигч нараа багтааж байж дараагийнхаа шатны ажлыг бодъё гэсэн санаагаар энэ хуулийн төсөл орж ирсэн юм шиг байна гэж би ойлгоод байгаа юм.

Энүүнтэй уялдаад түрүүчийн хуулинд хөдөө орон нутагт хүнийг тогтвортой ажиллуулах, хөдөө байгаа хүнээ бодлогоор дэмжих энэ үндсэн санаа маань гээгдчихээд байгаа юм биш биз дээ гэсэн ийм саналыг тавьж байгаа юм. Тэгэхээр ийм зөрчил байхгүй гэдгийг тайлбарлаад бидэнд ойлгуулж чадвал бид чуулган дээр бас ойлгуулж чадна, чадахгүй бол энийг ганцхан би тавихгүй, өөр улсууд энийг олж харах улсууд зөндөө байгаа. Яагаад гэвэл хууль маань өөрөө шинэ хууль учраас хүн бүхэн сайн мэдэж байгаа.

Т.Ганди: Тэгэхээр Баяр дарга тайлбар өгөх боломжгүй байна. Яагаад вэ гэхээр 17.3 суурь хууль дээрээ бид нарын анх санаачилж гарсан хууль байна шүү дээ. Би заалтыг нь уншаад өгье. Тэгэхээр энэ дээр 17.3. Эмчлэх үйл ажиллагаа эрхлэх зөвшөөрлийг өрх, сум, сум дундын эмнэлэгт 2-оос доошгүй жил тогтвортой дадлагажигчаар ажиллаж мэргэжлийн шалгалт өгч тэнцсэн эмнэлгийн мэргэжилтэнд олгоно гэж байна.

Л.Одончимэд: Наадах чинь манай хуучин хууль уу.

Хуучин хууль.

С.Ламбаа: Наадах чинь яана гэнэ вэ. Шалгалт өгөхгүй байна уу.

Т.Ганди: Өгөхгүй. Эхлээд хоёр жил заавал ажиллах ёстой байхгүй юү. Хүн ажиллуулах гэж бид нар тэгж шийдсэн шүү дээ. Орон нутагт боловсон хүчний нөөц дутагдалтай байгаа учраас хоёр жил хүртэл ингээд ажиллаачээ. Тэгэх юм бол бид нар дадлагажигчаар ажилласан мэргэжлийн шалгалт өгсөн мэргэжлийн эмчдээ эмнэлгийн мэргэжилтэнд энэ лицензийг чинь олгоё гээд ийм юу өгчихсөн байхгүй юү.

Тэгэхдээ энэ ийм зөрчил байна Ламбаа гишүүнээ. Одоо эцсийн найруулга дээр Чуулган дээр энэ суурь хуулиа анзааралгүйгээр дэмжигдсэн санал. Тэгэхээр энэ өргөн барьсан нэмэлт, өөрчлөлтийнхөө хуультай зөрчилдчихөж байгаа юм. Тэгэхээр энэ гуравны хоёрын саналаар эргэж босгоод горимын санал гаргаж сая Одончимэд гаргалаа сая. Тэгэхээр дэмжигдүүлээд энийг одоо яг суурь хуультай нь нийцүүлэх асуудлыг л хийхгүй бол болохгүй байна.

С.Ламбаа: Тэгвэл өрх, сум, тосгон, сум дундын эмнэлэгт эхний жилд гэдгийг нь хасаад л хаячих юм байна шүү дээ. Аймаг, нийслэлд ажилласангууд нь л хоёр жил байдаг юм байгаа биз.

Т.Ганди: Энэ суурь хуультайгаа нийцүүлэхгүй бол эд нарын оруулж ирсэн юм чинь суурь хуулиа үзээгүй л оруулаад ирэхгүй юү. Тийм учраас хоёр жил бид нар тогтоож барих гээд байгаа шүү дээ тэнд чинь. Яг ярьж байсан санаж байна. Үнээ, тугал илүү дутуу юм өгөхөө болъё. 2 жил ажиллах юм бол мэргэжлийн шалгалтаа өгөөд эмчлэх, сувилах, эм барих лиценз зөвшөөрлөө аваг. Дараа нь хэдэн жил ажиллах юм бол резидентийн шалгалтынх нь, нарийн мэргэжлийнх нь юманд хөнгөлөлт үзүүлье гээд оруулчихсан байгаа шүү дээ.

Тэгэхээр энүүнтэйгээ энэ нэмэлт өөрчлөлт чинь зөрөөд байгаа байхгүй юү.

С.Ламбаа: Саяынх чинь шалгалт өгнө гэсэн юм байгаа юмуу.

Т.Ганди: Саяных дээр чинь.

С.Ламбаа: Үгүй ээ саяын уншдаг чинь.

Т.Ганди: Энэ дээр байна шүү дээ хоёроос доошгүй жил дадлагажигчаар ажилласан гэж байгаа юм.

С.Ламбаа: Ажилласан бол яах юм бэ.

Т.Ганди: Ажиллачихаад тэгээд дараа нь мэргэжлийнхээ шалгалтыг өгөх ёстой байхгүй юү.

Одоо шууд мэргэжлийн шалгалтыг өгөөд эмчээр ажиллах эрхтэй болж байж эмчлэх гээд байна шүү дээ. Хөдөө болохоор хоёр жил ажиллачихаад дараа нь мэргэжлийн шалгалт өгөх эрхээ аваад байгаа байхгүй юү.

С.Ламбаа: Тэр нь дадлагажигч биш юм байна тиймээ.

Т.Ганди: Тийм.

С.Ламбаа: Хөдөө өрх, сум, тосгон, сум дундын эмнэлэгт бол дадлагажигч очихгүй, зүгээр шууд эмчээрээ ажилласан байвал, хоёр жил ажиллачихсан байх юм бол шалгалтаа өгөөд явна гэсэн үг юмуу наад үндсэн хууль чинь.

Т.Ганди: Тийм бишээ би тайлбар хэлж өгье.

Л.Одончимэд: Дадлагажигч их эмч гэж байсныг бид нар одоо туслах эмч болгож орж ирэх юмуу.

С.Ламбаа: Үгүй ээ туслахаа больчихсон шүү дээ бид нар.

Т.Ганди: Бишээ биш ингээд байна.

Л.Одончимэд: Төслөө ярьж байна шүү дээ. Хоёрдугаарт бид нар одоо орууж ирэхдээ зөвхөн хөдөө гэхээр төгсөгчид маань багтахгүй байна. Тийм учраас хотод хувийн эмнэлэг, өрхийн эмнэлэгт ажиллуулбал яасан юм бэ.

Т.Ганди: Тэгэхээр нөгөө үндсэн үзэл баримтлал маань өөрчлөгдөж шал утгагүй болчихоод байгаа байхгүй юү.

Л.Одончимэд: Тэгээд мэргэжлийн шалгалтад оруулаад мэргэжлийн шалгалт өгч тэнцсэн. Өөрөөр хэлбэл нүүр ам нь хаягдчихсан ерөөсөө эмчилгээнийхэн ажилладаг ийм болчихсон ийм юм байна. Энэ хоёр шинээр орж ирж байгаа учраас нэгтгээд хуучин хуультайгаа сайхан учрыг нь олсн заалт хийгээд оруулж ирэх хэрэгтэй, санаа нь бол зөв.

С.Ламбаа: Наадах чинь зөрчил үүсгээд байна л даа. Таны уншаад байгаа юм чинь хоёр жил дадлагажигч биш эмчээр ажилласан гээд хийчихсэн юмуу.

Т.Ганди: Дахиад уншъя Ламбаа гишүүнээ. 17.3 дээр ингэж байгаа байхгүй юү. Энэ чинь 2006 оны 1 дүгээр сарын 19-нд баталсан хууль шүү дээ. Энэ дээр эмчлэх үйл ажиллагаа эрхлэх зөвшөөрлийг өрх сум, сум дундын эмнэлэгт 2-оос доошгүй жил дадлагажигчаар ажиллаж, ингээд ажиллачихсан байна шүү дээ эхлээд, тэгээд мэргэжлийн шалгалтаа өгсөн эмнэлгийн мэргэжилтэнд олгоно гэж байгаа байхгүй юү. Тэгэхээр бид нар ямар ч байсан шууд сургууль төгсөөд хөдөө хөөж явуулах гээд байна шүү дээ. Тэгээд хоёр жил ажиллачихаад, дадлагажигчаар ажиллачихаад мэргэжлийнхээ шалгалтыг өгсөн хүнд олгох гэж байна. Энэ суурь хууль чинь. Тэгэхээр энэ болохоор сум дундын эмнэлэгт эхний жилд, аймгийн зэрэглэлтэй сум дүүрэг, нэгдсэн эмнэлгийн юманд хувийн эмч нарт хоёрдахь жилдээ тус тус дадлагажигчаар ажиллаж шалгалт өгч тэнцсэн их эмч.

С.Ламбаа: Тэгвэл миний горимын санал юу байна вэ гэхээр энэ хууль чинь харин наадахыг чинь хөнгөрүүлчихсэн юм байна шүү дээ. Өшөө харин энэ суурь хуулинаас хөнгөрүүлчихсэн юм байна шүү дээ. Өөрөөр хэлбэл хоёр жил ажиллана гэдгийг нэг жил болгоод өгчихсөн юм байна шүү дээ шалгалт өгөх эрхийг нь.

Баяр: Би тайлбар хийгээдэхье.

Т.Ганди: Баяр тайлбар хийе. Энэ эхлээд Ганди даргын уншаад байгаа бүр 2006 онд батлагдсан хуулинд заасан 17.3 дугаар заалтаар ерөөсөө л хоёр жил дадлагажигчаар ажилласны дараа шалгалт өгч тэнцэхээр нь эмчлэх эрхийг нь олгоно гээд заачихсан байгаа. Тэгэхээр энийг нь одоогийн тодотгож байгаагийн гол зорилго нь юу болгож оруулж байгаа юм бэ гэхээр тэр нь ерөөсөө зөвхөн өрх, сум, сумдын эмнэлэгт ажилласан гээд заачихсан байхгүй юү. Хоёр жил, хоёр жил ерөөсөө зөвхөн өрх, сумын эмнэлэгт ажиллахаас өөр газар ажиллах эрхгүй гээд заачихсан. Тэгэхээр одоогийн өөрчилж байгаа заалт нь хоёр жил нь хэвээрээ, дадлагажигч ажиллаж тэгж эмчлэх эрх авах нь яг хэвээрээ. Ганцхан тодотгосон юм бол эхний жил, нэгдэх жилдээ өрх, сум, сум дундын эмнэлэгтээ ажиллачихаад хоёрдахь жилдээ аймгийн эмнэлэг, дүүргийн эмнэлэг, дүүргийн эрүүл мэндийн төв, бүсийн оношлогоо, эмчилгээний төв гэдэг эмнэлгүүдэд хувийн эмнэлэг, хувийн эмнэлэг нүүр ам судлал буюу уламжлалын чиглэлээр гэж зааж өгч байгаа юм. Энэ нь яах вэ гэхээр зөвхөн анхан шатны тусламж үйлчилгээн дээр л хоёр жилээ өнгөрөөх биш хоёрдахь жилдээ хоёрдахь шатлалын тусламж үйлчилгээ буюу төрөлжсөн нарийн мэргэжлийн тусламж, үйлчилгээн дээр дадлага хий гэдэг үүднээс нь нөгөө эмчийгээ харж үзсэн юм байхгүй. Тэгээд энэ сайжруулж л орж ирж байгаа. Яг хугацааны хувьд бол хуучин хоёр жил болчихоод эмчийнхээ шалгалтыг өгөөд лицензээ авах байсан хуучин хуулиараа одоо бол бас л тийм.

Гэхээ тэр хоорондоо хуучин хуульдаа зөвхөн анхан шатны тусламж үйлчилгээнд ажиллах байсан бол одоо нэг ба хоёрдугаар шатлалд ажиллахаар дадлагажих чанар нь улам чансаажиж байгаа тийм талтай. Зүгээр тайлбар хийхдээ өрх, сумын эмнэлэгт хоёр жил ажиллахад эхний жил баахан дадлагажигч энэ жил 576 хүн хуваарилагдаж очиж байхад энэ жилийн төгсөлтөөс дахиад 500 гаруй хүн очихоор өрх сумын эмнэлэгт удирдаж ажиллах хүн нь 3-аас дээш жил ажилласан их эмч байна гээд байгаа юм л даа суманд очихоор нь. Тэгэхээр тийм эмч нь ховордоод явчихна. Суманд ганцхан эмч байдаг. Хоёр, гурван дадлагажигч очих болоод байдаг ийм олон шалтгаан гарч ирсэн учраас ингэж хийсэн юм.

Л.Одончимэд: Хоёр жил үүнээс нэг жилийг нь төвийн эмнэлэгт очиж болно гэсэн санаагаар хийж өгье л дөө. Хоёр жилээ тэмцэж өнгөрөөнө үү, нэг жилийг нь энд өнгөрөөнө үү тэр хүний хэрэг ийм санааг суулгаж өгье.

С.Ламбаа: Тийм байна. Угаасаа тийм санаа юм байна.

Т.Ганди: Уул нь яг үндсэн үзэл баримтлалаа яах гэж хийсэн юм бэ гэхээр хөдөө алслагдсан суманд хүн тогтоох гэж хоёр жил ажиллуулах шаардлагатай юм. Тэгэхгүй бол яаж ийгээд нэг жилээ тэнд хөдөө ажиллачихаад эргэж зугатаад хот, суурин бараадах тийм үзэгдэл чинь өөрөө маш хурдан мобиль нь явагдаад байгаа байхгүй юү. Тийм учраас эхний хоёр жилдээ ямар нэгэн байдлаар алслагдсан сум, тосгон, өрхийн эмнэлгүүдэд ажиллах шаардлагатай гэж ярьж ярьж тооцоо хийж хийж байгаад оруулж ирсэн зүйл шүү дээ.

С.Ламбаа: Тэгэхдээ наадахыг чинь хоёр жил ажилласан хүнд ямар нэгэн хөнгөлөлт байхгүй болж байна л даа. Адилхан л болж байна.

Л.Одончимэд: Түрүүн бол резидентийнх нь юуг төр даана гэсэн заалт байгаа, дараагийнх нь заалт.

С.Ламбаа: Тэр нь бол тэрүүгээрээ л явна шүү дээ. Тэр бол тэрүүгээрээ л явуулчихъя.

Л.Одончимэд: Ингэсэн нөхцөлд хамгийн гол нь Ламбаа гишүүнээ та нар бол хөдөөний амьдрал мэднэ. Хөдөө суманд бол баахан хурган хуц шиг юмнууд бий болчихоод, өөрөөр хэлбэл дадлагажигч нь баахан эмч нар бий болчихоод . Тэгээд эд нар хөдөө нэг жил болгоод хотод нэг жил болгоё гэсэн санаа хийсэн байгаа юм. Би бол хөдөөнөө хоёр жил болох уу, үгүй юү гэдгийг чөлөөтэй хийх хэрэгтэй. Ингээд хийчих юм бол одоо нэг жил болчихоод өө би хот орно гэнэ шүү дээ. Чөлөөтэй та орж болно, орохгүй байж болно. Тэгэхдээ тогтоох арга бас байх хэрэгтэй.

Т.Ганди: Энэ дээр нэмэлт өөрчлөлтийн асуудал дээр бүсийн оношлогоо эмчилгээний төв, нүүр ам судлал, уламжлалт анагаах ухааны чиглэлээр хувийн хэвшлийн эмнэлэгт хоёрдахь жилдээ дадлагажигч эмчээр ажилласан гэж ингэж тодотгож оруулж ирж байгаа юм. Уул нь яг төрийн өнөөдрийн тусламж, үйлчилгээний мэргэжилтэн дутагдалтай мэргэжилтний хувьд хүүхдийн ч гэдэг юмуу бүр нарийн тусламж үйлчилгээ үзүүлдэг эмч нарыг ингээд заах юм бол уламжлалтынхаасаа илүү эрэлт хэрэгцээтэй мэргэжилтнүүд маш олон байгаа шүү дээ тийм биз. Тэгэхээр энийг бас дутуу л бодсон байгаа байхгүй юү.

Л.Одончимэд: Энэ арай л болохгүй байгаа юм. Тэгэхээр үндсэн санаан дээрээ тохиръё. Төгсөөд хөдөө явна гэдэг санаа нь байж байг. Энэ хугацаанд бололцоо нь гардаг юм бол хотод ирж хоёрдахь шатны эмнэлэгт ажиллах бололцоог нь бас нээж өгөх хэрэгтэй. Тэгээд гуравдугаарт нь нөгөө ингэсэн хүнд мэргэжлийнх нь шалгалтад оруулахаас гадна резидент, дараагийн юманд сурахад төр тусална гэсэн санаа. Энэ санаануудаа нэг сайхан цэгцлээд тэгээд Их хурал дээр хамгаалахын төлөө л явъя даа.

Т.Ганди: Маргааш нөгөөдөр хоёр оруулж амжихгүй юм байна даа. Энийг жаахан янзалъя. Үзэхгүй бол болохгүй байна. Тийм учраас зарчмын хувьд нь зөвшөөрье гэхээр үндсэн логикуудыг нь нэлээд сайн уялдуулах хэрэгтэй болчихоод байна.

С.Ламбаа: Би бол арай л өөр байх юм. Өрх, сум, тосгон, сум дундын эмнэлэгт эхний жилдээ ажиллачихаад хоёрдахь жилдээ энэ эмнэлгүүдэд ажиллах тэр нөхцлийг нь бүрдүүлж өгч байгаа юм бишүү харин. Өөрөөр хэлбэл үнэндээ Баярын хэлээд байгаа үнэн шүү дээ. Яг нөгөө мэргэжлийн шалгалт өгнө гэдэг юмруугаа хүрээд ирэхээр удирдагч нь байхгүй л байгаа байхгүй юү. Архангай аймгийн Өгийнуур ганцхан их эмчтэй шүү дээ. Ингээд үзэхэд нэг дадлагажигч очлоо, хоёр дадлагажигч болохоор яаж удирдах вэ тэрийг чинь. Нөхцөл нь жаахан хүнд л дээ. Би бол наад хуулийн чинь үзэл санаанд нэг их нөлөөлөхгүй юм байна гэж ойлгоод байх юм.

Яагаад вэ гэхээр угаасаа наад хууль чинь тэгж зааж байж дараагийнхаа хөнгөлөлтийг эдлүүлсэн байхгүй юү. Төр хариуцна, тийм юмыг ингэнэ, тэгнэ гээд.

Нөгөө нэг жил болчихоод Улаанбаатар руу хүрээд ирсэн хүн тэр дараагийн чинь хөнгөлөлт рүү орохгүй байхгүй юү. Орохгүй шүү дээ. Яагаад гэвэл хоёр жил гээд дээр нь заасан заалт байгаа учраас. Харин тэр тайлбар бол үндсэн тайлбар нь байхгүй юү. Хоёр жил ажилласан байх юм бол та төрийнхөө эдлэх хөнгөлөлтүүдийг эдлээд явна, шалгалтаа өгдгөөрөө л өгнө. Зүгээр шалгалт өгөхгүйгээр нэмж болдог тийм юм байдаг бол хоёр жил болчих юм бол чи шалгалтгүй байна гэнэ үү гэхээс биш нэг жил болчихсон, одоо жишээлэх юм бол Улаанбаатар хотод байж байгаа хөдөөний эмч хүн чинь Улаанбаатарт ороод ирэхээрээ би хөнгөлөлт байхгүй болчихно гэдгээ нэгдүгээрт ойлгох ёстой.

Хоёрдугаарт Улаанбаатарт бас удирдагчаа сонгоод нэг газар ажиллаад өшөө жаахан ахих, дэгжих үүднээсээ дадлагынхаа ажлыг өөр эмнэлэг рүү шилжиж ирээд хийх нөхцөл нь байж болно шүү дээ хүнд ер нь бол. Дадлагажигч бол тэнд томилогдчихсон эмч биш байхгүй юү. Би бол тэгж л ойлгоод байна.

Т.Ганди: Тийм. Өөрийн чинь санаа ч зөв, Одончимэдийн санаа ч зөв байна.

Анх хууль хийхдээ, би тэр анхны хуулийг маш сайн санаж байна логикийг нь. Тэгээд бид нар нэлээд махаа идэж хийж байсан. Хоёр, хоёр жилийн хугацаатай ерөөсөө их эмч буюу эмчлэх шууд шатанд гарахад хичнээн өртөг зардлаар, хичнээн цаг хугацааны дараа төрөөс дэмжлэг авч суралцах вэ гэдэг ерөнхий эдийн засгийн үзүүлэлтүүдийг бид нар гаргаж байгаад хийсэн. Дээрээс нь энэ хөдөө орон нутагт хичнээн хувьд нь нарийн мэргэжлийн бөгөөд их эмч мэргэжилтэн дутуу байна вэ гэдэг судалгаа гаргаж тооцсон. Тэгэхэд энэ үечлэл маань ерөөсөө нэг хоёроос гурван жил орон нутагт нь тогтоон барьж ажиллуулахгүй бол энэ хүний хүн хүчний нөөцийн юу чинь нөхөж чадахгүй юм байна гэдэг тооцоо гаргаж байсан юм яг тэр үед.

Тийм учраас л хоёр жил гэдэг тоон дээрээ байсан байхгүй юү. Би одоо сайн санаж байна. Тэгэхгүй бол нөхөх чадвар нь өөрөө жил жилийн дотор нь дараагийн хоёрдахь шатлал руу яваад ч юмуу, эсвэл удирдагч руугаа яваад байх тохиолдолд эргүүлээд нэг жил нэг жилийн дотор суурин ажиллах тогтвор, суурьшилтай ажиллах нөхцөл бүрдэх үү, үгүй юү гэдэг асуудлын үзэл баримтлалаар ярьж байсан шүү дээ тийм биз.

Тэгэхдээ би ингэж бодож байна гишүүд ээ. Өнөөдөртөө энэ асуудлыг түр зуур орхичихъё. Эрүүл мэндийн яамнаас хоёр, гурван судалгаа авъя. Судалгаанууд авч байгаад өнөөдрийн төгсөлтийн, 20058, 2006 оны орон нутгийн ачааллын, дээрээс нь шууд резидентийн шалгалтын төлбөрийг төр хөнгөлнө гэсэн асуудлын тооцоог үзэж байгаа яг энэ примеровкийг эргэж хийхгүй бол бас л түрүүний мянганы шалгуур үзүүлэлтийн юуг Засгийн газраас орж ирсэн үзүүлэлт, Эрүүл мэндийн яамны үзүүлэлт хоёр зөрөөд л нэг заваан юм болдог шиг юм болно.

Нямсүрэн гишүүн.

Р.Нямсүрэн: Энэ хуулийг чинь бид нар нэлээн урт удаан хугацаагаар ярьж байгаа шүү дээ. 2008 оны батлагдсан төсөвтэй энэ хуулийн үзэл санаа бас уялдаж байгаа. Тэгэхээр энийг хойш нь урагш нь түлхээд байлгүйгээр...

С.Ламбаа: Баймааргүй л юм шиг байх юм. Зөрчил ерөөсөө байхгүй юм шиг байх юм. Бид нарынх тэр ерөөсөө болж байгаа л юм шиг байгаа юм. Нэг жил ажиллачихаад шилжээд ирсэн хүнд бас давуу эрх өгөх гээд байгаа байхгүй юү.

Нэг жил ажиллаад ирэг л дээ яадаг юм бэ.

Р.Нямсүрэн: Ламбаа би энд юм ярьж байна.

С.Ламбаа: Өө за за.

Р.Нямсүрэн: Уул нь гол ярьдаг улсууд ярих нь зөв байдаг юмаа. Бид нар их удаан ярилаа л даа. 2008 оны төсөвтэй энэ хууль маань уялдчихсан байгаа. Энийг хойш нь урагш нь түлхээд байлгүйгээр тэр нэг промилоров ч гэнэ үү, юу гэнэ үү тэр юмнуудаа цэгцлээд энийгээ шийдээчээ. Өнөөдрийн хуралдаж байгаа хурал маань хүчин төгөлдөр хурал мөн үү, биш үү. Зүгээр санал солилцох хэмжээнд л явж байгаа юм шиг байна гэж би ойлголоо.

Саналаа хэлэхэд энийгээ цэгцэлье. Тэр Эрүүл мэндийн яам, газрын нөхдүүд өмнөх хуультай уялдсан томъёоллын зөрүү ийм юмнууд байгаа бол тэрийгээ яаралтай нэгтгэж цэгцлээд энэ хуулиа хурдавчлаачээ. Ингээд нэг хууль, энэ уул нь жижгэвтэр хууль байгаа шүү дээ. Нухаад л байдаг, нухаад л байдаг бүтдэггүй нэг ийм юмыг орхиё л доо нөхөд өө. Тэгээд яах вэ манай Ганди дарга, Ламбаа эд нар саналаа хэлээд энэ хууль гарчих байх л даа.

Л.Одончимэд: Тэгэхээр ингэе Ганди даргаа. Энд хоёр логик байна. Нэгдүгээрт хөдөө ажиллуулах төрийн сонирхлоо битгий орхи энэ бол нэг логик. Хөдөөд аль болохоор барихыг бодох хэрэгтэй. Тэрийг яаж барих вэ гэхээр нөгөө хоёр жил ажиллачих юм бол резидентийнх нь зардлыг төр даана гэдгээрээ. Тэрийгээ даалгахгүй би нэг жил ажиллаад дараа нь толгойгоо даана гэсэн хүн нь нэг жил ажиллаад ирээд энэ уламжлалдаа юмуу, хаана юм ажиллахаар ингээд хийчихье. Тэгээд болно.

Т.Ганди: Санал хураахгүй. Ерөөсөө З, 4 гишүүн байна. Ер нь асуудлыг түр хойшлуулъя. Тэгээд ямар ч байсан дараагийн 7 хоногт багтааж оруулж ирье.

Хуралдаан 11 цаг 40 минутад өндөрлөв.

Соронзон хальснаас хянаж буулгасан:

Хуралдааны нарийн бичгийн дарга В.ОЮУН